Document ID: 31994D0448

ΑΠΟΦΑΣΗ ΤΗΣ ΕΠΙΤΡΟΠΗΣ της 20ής Ιουνίου 1994 για τον καθορισμό των ειδικών όρων εισαγωγής προϊόντων της αλιείας και της υδατοκαλλιέργειας καταγωγής Νέας Ζηλανδίας (94/448/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/493/ΕΟΚ του Συμβουλίου της 22ας Ιουλίου 1991 περί καθορισμού των υγειονομικών κανόνων οι οποίοι διέπουν την παραγωγή και τη διάθεση στην αγορά των αλιευτικών προϊόντων (1), και ιδίως το άρθρο 11 παράγραφος 1,
Εκτιμώντας:
ότι μια ομάδα εμπειρογνωμόνων της Επιτροπής μετέβη στη Νέα Ζηλανδία για να διαπιστώσει ότι τηρούνται οι όροι παραγωγής, αποθήκευσης και αποστολής των αλιευτικών προϊόντων με προορισμό την Κοινότητα-
ότι οι διατάξεις της νομοθεσίας της Νέας Ζηλανδίας όσον αφορά την επιθεώσρηση και τον υγειονομικό έλεγχο των αλιευτικών προϊόντων μπορούν να θεωρηθούν ως ισοδύναμες με εκείνες που καθορίζονται από την οδηγία 91/493/ΕΟΚ-
ότι, στη Νέα Ζηλανδία, το Υπουργείο Γεωργίας και Αλιευμάτων (MAF), είναι σε θέση να επαληθεύει με αποτελεσματικό τρόπο την εφαρμογή της ισχύουσας νομοθεσίας-
ότι στις διαδικασίες πιστοποίησης που αναφέρονται στο άρθρο 11 παράγραφος 4 στοιχείο α) της οδηγίας 91/493/ΕΟΚ περιλαμβάνεται ο ορισμός υποδείγματος πιστοποιητικού, η επιλογή της γλώσσας ή των γλωσσών στην αγορά στην οποία πρέπει αυτό να συντάσσεται καθώς και ο προσδιορισμός της ιδιότητας του υπογράφοντος-
ότι είναι σκόπιμο, σύμφωνα με το άρθρο 11 παράγραφος 4 στοιχείο β) της οδηγίας 91/493/ΕΟΚ, να τίθεται στις συσκευασίες των αλιευτικών προϊόντων σήμανση που περιλαμβάνει το όνομα της τρίτης χώρας και τον αριθμό εγκρίσεως της εγκαταστάσεως προέλευσης-
ότι, σύμφωνα με το άρθρο 11 παράγραφος 4 στοιχείο γ) της οδηγίας 91/493/ΕΟΚ, πρέπει να καταρτιστεί κατάλογος των εγκεκριμένων εγκαταστάσεων- ότι ο κατάλογος αυτός πρέπει να καταρτιστεί με βάση ανακοίνωση του MAF στην Επιτροπή- ότι εναπόκειται, λοιπόν, στο MAF να διασφαλίσει την τήρηση των διατάξεων που προβλέπονται γι' αυτό το σκοπό στο άρθρο 11 παράγραφος 4 της οδηγίας 91/493/ΕΟΚ-
ότι το MAF παρέσχε επισήμως διαβεβαιώσεις όσον αφορά την τήρηση των κανόνων που αναφέρονται στο κεφάλαιο V του παραρτήματος της οδηγίας 91/493/ΕΟΚ και την τήρηση των απαιτήσεων που είναι ισοδύναμες με εκείνες που περιγράφονται στην εν λόγω οδηγία για την έγκριση των εγκαταστάσεων-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το Υπουργείο Γεωργίας και Αλιευμάτων (MAF) είναι η αρμόδια αρχή στην Νέα Ζηλανδία η οποία επαληθεύει και πιστοποιεί ότι τα αλιευτικά προϊόντα ανταποκρίνονται στις απαιτήσεις της οδηγίας 91/493/ΕΟΚ.
Άρθρο 2
Τα προϊόντα αλιείας και υδατοκαλλιέργειας καταγωγής Νέας Ζηλανδίας πρέπει να πληρούν τους ακόλουθους όρους:
1. κάθε αποστολή πρέπει να συνοδεύεται από αριθμημένο πρωτότυπο του υγειονομικού πιστοποιητικού, δεόντως συμπληρωμένο, με ημερομηνία και υπογραφή, αποτελούμενο από ένα μόνο φύλλο, υπόδειγμα του οποίου παρατίθεται στο παράρτημα Α-
2. τα προϊόντα πρέπει να προέρχονται από εγκεκριμένες εγκαταστάσεις που παρατίθενται στον κατάλογο του παραρτήματος Β-
3. κάθε συσκευασία, εκτός από την περίπτωση των χύμα κατεψυγμένων αλιευτικών προϊόντων που προορίζονται για την παραγωγή κονσερβών, πρέπει να φέρουν με ανεξίτηλα γράμματα τις λέξεις "Νέα Ζηλανδία" και τον αριθμό εγκρίσεως της εγκαταστάσεως προέλευσης.
Άρθρο 3
1. Το πιστοποιητικό που αναφέρεται στο άρθρο 2 σημείο 1 πρέπει να συντάσσεται τουλάχιστον σε μία από τις επίσημες γλώσσες του κράτους μέλους όπου πραγματοποιείται ο έλεγχος.
2. Στο πιστοποιητικό πρέπει να εμφαίνεται το όνομα, η ιδιότητα και η υπογραφή του αντιπροσώπου του MAF, καθώς και η επίσημη σφραγίδα του MAF, και για τις ενδείξεις αυτές πρέπει να χρησιμοποιείται διαφορετικό χρώμα από εκείνο των άλλων ενδείξεων που περιλαμβάνονται στο πιστοποιητικό.
Άρθρο 4
Η παρούσα απόφαση εφαρμόζεται από την 1η Σεπτεμβρίου 1994.
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 20 Ιουνίου 1994.

Labels: 3
18
6